Ինչ վերաբերում է Քոչարյանին. բացի Լավրովիՙ հանրահայտ մտահոգությունից, եթե հիշում եքՙ օգոստոսի 31-ին Պուտինն անձամբ շնորհավորեց երկրորդ նախագահի ծննդյան օրը: Վարչապետ Փաշինյանը սա տեղավորեց ոչ թե Հայաստան-Ռուսաստան միջպետական, այլ Քոչարյան-Պուտին անձնական հարաբերությունների տիրույթումՙ շեշտելով, որ ինքը լավ է ճանաչում նախագահ Պուտինին ու գիտի, որ վերջինս շատ է կարեւորում անձնական կապերը ու դրանք պահպանում է աշխարհի մի շարք երկրների գործող ու նախկին ղեկավարների հետ: Սա նշանակում է, որ Քոչարյանն ու Պուտինը անձնական մոտ կապեր ունեն ու ամենակարեւորըՙ Փաշինյանն այդ մասին գիտի: Նույն օրը ՀՔԾ-ն զարթնեց խորը քնից: Հատուկ քննչականից հայտնեցին, որ որոշել են Քոչարյանի խափանման միջոցը, այն էՙ ստորագրությամբ երկրից չհեռանալը: Այսինքն, օգոստոսի 13-ին Վերաքննիչ դատարանի որոշումից հետո, որով ՀՔԾ-ի միջնորդությունըՙ կալանավորել Քոչարյանին անհիմն էր ճանաչվել, ՀՔԾ-ն երկրորդ նախագահի նոր խափանման միջոցը չէր որոշելՙ պահելով վերջինիս անձնագիրը: Ընդ որում, երբ ՀՔԾ-ից հետաքրքրվել են, թե ի՞նչ օրենքով են պահում անձնագիրը, պատասխանել ենՙ «Չենք մեկնաբանում»: Ստացվում է, որ Վերաքննիչի որոշումից 23 օր անց նոր միայն ՀՔԾ-ն խափանման նոր միջոց է որոշումՙ ընդունելով, որ երկրորդ նախագահին կալանավորելու հիմքեր չկան ու Վերաքննիչ դատարանը ճիշտ է, իրենքՙ ոչ այնքան: Բայց կարեւորն այն է, որ 23 օր Քոչարյանի խափանման միջոց ընտրված չի եղել, սակայն նրա անձնագիրը մոտը չի եղել, եւ միայն այն բանից հետո, երբ Քոչարյանի գրասենյակի ղեկավար Վիկտոր Սողոմոնյանը հայտարարեց, որ երկրորդ նախագահը պատրաստվում է մի քանի օրով լքել Հայաստանը, ՀՔԾ-ն հիշեց, որ խափանման նոր միջոց չեն որոշել ու հասկացավ, որ չպետք է թույլ տալ Քոչարյանինՙ թեկուզ մի քանի օրով բացակայել երկրից, մանավանդ որ երկրորդ նախագահը պատրաստվում էր մեկնել Մոսկվա, որտեղ, օրինակ Պուտինի հետ, ինչպես Փաշինյանն է ասում, ամուր անձնական կապեր ունի: